Ojos mios, de tant’in tantu

Ojos mios, de tant’in tantu
in lagrimas bos finides,
nademi, pro chie pianghides?
Si pro Fillide est su piantu.

Ojos ducas lagrimade,
tristos ojos cumpassivos
ca sa sorte bos hat privos
de cudda bella deidade,
ojos cun piantu attitade,
cun boghes de forte luttu,
ojos senza nd’haer fruttu
bos hant cherfidu eccisare,
est giustu su lagrimare
ojos mios de tant’in tantu.

Sunt tristos sos ojos mios
pro Fillide mia istimada
ca de bois s’est olvidada,
de lagrimas formade rios;
mancados bos sunt sos brios
e dogni allegria ind’una,
mancada bos est fortuna,
ojos pius non l’incontrades,
ojos pro sa chi adorades
in lagrimas bos finides.

Sos ojos sunt supplichende
dignos de cumpassione
ma sunt privos de rejone
cun milli rejones dende,
ahi! chi non poto cumprende’
ojos tanta tirannia:
est cudda ch’istimaia
sa chi bos hat olvidadu,
lastimadebos s’istadu,
nademi pro chie pianghides?

Cun d’unu funestu adiu
bido ispirare sos ojos,
lagrimantes duos pojos
formant de abba unu riu,
non podet restare biu
un’afflittu isfortunadu,
sa ch’in vida hiat giuradu
finz’a mortu a l’istimare,
e a sos ojos preguntare
si pro Fillide est su piantu.